கண்ணகி

**கண்ணகி**, தமிழில் எழுந்த ஐம்பெருங் காப்பியங்களில் ஒன்றான சிலப்பதிகாரத்தின் தலைவி ஆவார். கற்பிற் சிறந்தவளாகக் காட்டப்பட்டுள்ள இவர், எவ்வித ஆராய்வுமின்றிப் பொய்க் குற்றச்சாட்டின் மீது கொலைத் தண்டனைக்கு உட்பட்ட தனது கணவன் கோவலனின் குற்றமற்ற தன்மையைப் பாண்டிய அரசர் நெடுஞ்செழியனிடம் வாதித்து நிரூபித்தார். தன் பிழை கண்டு வேதனையடைந்த பாண்டியனும், அவரது மனைவியான கோப்பெருந்தேவியும் அவ்விடத்திலேயே உயிர் துறந்தனர். கோபம் அடங்காத கண்ணகி, மதுரை நகரையும் தன் கற்பின் வலிமையால் எரித்ததாகச் சிலப்பதிகாரம் கூறுகிறது. தென் இந்தியா மற்றும் இலங்கையின் சில பகுதிகளில் இவர் ஒரு பத்தினி தெய்வமாக வழிபடப்படுகிறார்.

## பெயராய்வு
'கண்ணகி' என்பதை கள் போல் மயக்கும் சிரிப்பை (நகை = புன்னகை) கொண்டவர் என்று பொருள் கொள்ளலாம்.  கண்+நகி என்று பிரித்து சிரிக்கின்ற - மலர்ந்த கண்ணைக் கொண்டவள் என்றும் பொருள்காணலாம்.

கண்ணகி போல் இருக்கவேண்டிய தலைவி தன்னிடம் சினம் கொள்கிறாரே என்று ஒரு பெண் கூறுவதாக தமிழ் நூலான *[[நற்றிணை]]* குறிப்பிடுகின்றது. கண்ணகி முலையை அறுத்து மதுரையை எரித்த செய்தியை நினைவுகூறும் அந்த பாட்டில், கண்ணகி 'திருமாவுண்ணி' என்று குறிப்பிடுகிறார். இதற்கு அழகால் திருமகளைத் தின்றவள் என்பது பொருள் கொள்ளலாம்.

## இலக்கியம்
*[[சிலப்பதிகாரம்]]* என்பது தமிழ் இலக்கியத்தின் ஐம்பெருங்காப்பியங்களில் ஒன்றாகும். இந்த காப்பியமானது இளங்கோவடிகள் அவர்களால் கி.பி. இரண்டாம் மற்றும் ஆறாம் நூற்றாண்டுகளுக்கு இடையே இயற்ற பெற்றதாகும். இது கோவலன் மற்றும் கண்ணகி ஆகிய இருவரின் கதையை சித்தரிக்கின்றது.

## கதைக்களம்
சிலப்பதிகாரத்தின் புகார் காண்டம் கோவலன் மற்றும் கண்ணகி அவர்களின் திருமணத்தையும், அவர்கள் வாழ்ந்த சோழப் பேரரசின் புகார் நகரத்தையும் விவரிக்கிறது. நடனக் கலைஞரான மாதவி உடனான தகாத உறவின் மூலம் தனது அனைத்து செல்வத்தையும் இழந்த பிறகு, கோவலன் மீண்டும் கண்ணகியிடம் திரும்புகிறான். கோவலனை மன்னித்து ஏற்று கொள்ளும் கண்ணகி, பிறகு கணவனுடன் பாண்டியப் பேரரசில் உள்ள மதுரை நகருக்கு செல்கிறார். பாண்டிய நாட்டை அரசர் நெடுஞ்செழியன் மற்றும் அவரது மனைவி கோப்பெருந்தேவி ஆகியோர் வழிநடத்துகின்றனர்.

மதுரையில் கோவலன் கண்ணகியின் இரண்டு கால் சிலம்புகளில் ஒன்றை விற்று பணம் திரட்ட முற்படுகிறார். இதை கண்ட அரச பொற்கொல்லன், தான் திருடிய அரசியின் சிலம்பிற்கு பதிலாக, வெளி தோற்றத்தில் ஒத்த வடிவுடைய கண்ணகியின் சிலம்பை, அரசியின் சிலம்பென்றும், அதை கோவலன் திருடியதாகவும் அரசரிடம் பொய்யாக பறைசாற்றுகின்றார். இந்தச் செயலால் கோபமடைந்த நெடுஞ்செழியன், கோவலனைக் கைது செய்து, பிறகு நியாயமான விசாரணையின்றி தூக்கிலிட உத்தரவிடுகிறார்.

கோவலன் தூக்கிலிடப்பட்ட பிறகு, கண்ணகி அரசரிடம் தன் கணவன் குற்றமற்றவர் என்று கூறி அவரின் சாவுக்கு நீதி கோருகிறார். அதேசமயம், அரசி கோப்பெருந்தேவியின் காணாமல் போன கணுக்கால் சிலம்பின் உள்ளே முத்து மணிகள் இருந்ததாகவும், கண்ணகியின் சிலம்பில் மாணிக்கக் கற்கள் இருந்ததையும் அவர் வெளிப்படுத்துகிறார்.  உண்மையையும், தன் தவறையும் உணர்ந்த அரசரும், அரசியும் அக்கணமே உயிர் துறக்கின்றனர். பின்னர் கோபம் அடங்காத கண்ணகி மதுரை நகரை சபிக்கிறார். இதனால் அந்த நகரம் முழுவதும் எரிந்து சாம்பலாகிறது.

## வழிபாடு

*சிலப்பதிகாரம்* சேர நாட்டு மன்னர் செங்குட்டுவன் கண்ணகியை தெய்வமாக்கி வழிபட்டதாகவும், அவருக்கு விழா எடுத்ததாகவும், ஒரு கோவிலை அர்ப்பணித்ததாகவும் விவரிக்கின்றது. பாண்டிய மன்னர் வெற்றிவேல் செழியன் கண்ணகியின் சாபத்திலிருந்து பாண்டிய நாட்டை விடுவிக்க வேண்டி அவரிடம் பிரார்த்தனை செய்ததையும் இது விவரிக்கிறது. தமிழ் காப்பியமான *[[மணிமேகலை (காப்பியம்)|மணிமேகலை]]*, கோவலனின் மகளான மணிமேகலை வாழ்ந்த காலத்தில் கண்ணகி தெய்வமாகப் போற்றப்பட்டார் என்பதற்கான சான்றுகளை வழங்குகின்றது. 

கண்ணகி பண்டைய காலத்தில் தமிழகத்தில் தெய்வமாக வழிபடப்பட்டாலும், பிற காலத்தில் இலங்கை மற்றும் கேரளத்தின் சில பகுதிகளில் கண்ணகி வழிபாட்டு முறை முக்கியத்துவம் பெற்றது. கற்பின் உருவகமாகப் போற்றப்படும் கண்ணகி, தென்னிந்தியா மற்றும் இலங்கையில் ஒரு சில பகுதிகளில் இன்றும் ஒரு தெய்வமாக வழிபடப்படுகிறார். கண்ணகியின் சிற்பங்கள் பல்வேறு கோவில்களில் காணப்படுகின்றன.கேரளத்தில் இவர் பகவதியின் வடிவமாகவும், இலங்கையில் பத்தினித் தெய்வமாகவும் போற்றப்படுகிறார். சேரர்களால் தொடங்கப்பட்ட கண்ணகி வழிபாட்டு முறை, கேரளத்தில் பகவதி வழிபாட்டு முறையின் வடிவில் இன்றும் தொடர்கின்றது.

இலங்கை நாட்டுப்புறக் கதைகளின்படி, மதுரை எரிக்கப்பட்ட பிறகு, கண்ணகி சேரநாட்டுக்குச் சென்று, பின்னர் இறுதியில் இலங்கையின் புங்குடுத் தீவை அடைந்தார். பின்னர் இலங்கையின் கிழக்கு கடற்கரையை ஒட்டியுள்ள பகுதிகளுக்கு சென்ற இவர், இறுதியில் வற்றாப்பளையை அடைந்தார். அங்கு ஒரு வயதான பெண்ணாக மாறுவேடமிட்டு, சில மாடு மேய்ப்பர்களிடம் உணவு வேண்டினார். அவர்கள் கண்ணகிக்கு எருமை பால் கொண்டு தயாரிக்கப்பட்ட பொங்கலை வழங்கினர். பின்னர் கடல் நீரால் ஏற்றப்பட்ட ஒரு விளக்கைக் கேட்ட கண்ணகியை ஒரு சூனியக்காரி என நினைத்து பயந்து, அந்த மாடு மேய்க்கும் சிறுவர்கள் தங்கள் கிராமங்களுக்குச் சென்று முறையிட்டனர். கிராம மக்கள் அங்கு கூடியதும், தலையில் 1,000 கண்களைக் காட்டி, தன்னை பூம்புகாரின் கண்ணகி என்று அறிவித்து, பின்னர் சொர்க்கத்திற்கு சென்றார். இதன் பின்னர் கண்ணகியை தெய்வமாக வழிபட்ட கிராம மக்கள், இன்று வரை வைகாசி மாதம் கொண்டாடப்படும் திருவிழாவின் போது கண்ணகிக்கு விளக்கு ஏற்றி பொங்கல் படைக்கின்றனர்.

கண்ணகி இலங்கைத் தமிழர்களால் கண்ணக்கை அம்மன் என்று போற்றப்படுகிறார். யாழ்ப்பாண அரசின்  வரலாற்றை கூறும் *[[யாழ்ப்பாண வைபவமாலை]]*, ஆரியச் சக்கரவர்த்திகள் (1215-1624) ஆட்சியின் போது கண்ணகி வழிபாட்டின் பிரபலத்தை உறுதிப்படுத்துகிறது. கண்ணக்கை அம்மன் கோவில்களில் வாசிக்கப்படும் இலங்கைக் காவியமான *கண்ணகி வழக்குரை*, மன்னர் செயவீர சிங்கையாரியன் (1380-1410) என்பவரால் இயற்றப்பட்டதாக நம்பப்படுகிறது. சிங்கள பௌத்தர்கள் கண்ணகியை பத்தினி என்று வணங்குகிறார்கள். பௌத்த சமயத்தில் கண்ணகியின் கதை சிலப்பதிகாரத்திலிருந்து சற்று வேறுபடுகின்றது. இதில் கண்ணகி  புத்தரின் அவதாரமாகப் போற்றப்படுகிறார். பாண்டிய மன்னனின் தோட்டத்தில் பிறந்த அவர், சோழ துறைமுகத்தில் வளர்ந்ததாகவும், பின்னர் அவரின் துயருக்கு காரணமான தீய பாண்டிய மன்னனைக் கொன்றார் எனவும், பின்னர் அவர் புத்தரால் காவல் கடவுளாக நியமிக்கப்பட்டதாகவும் கூறப்படுகின்றது.

## பரவலர் பண்பாட்டில்
1942 இல் ஆர். எஸ் மணி இயக்கிய கண்ணகி என்ற தமிழ்க் காவியத் திரைப்படம் வெளியானது. இதுவே சிலப்பதிகாரக் காவியத்தை அடிப்படையாகக் கொண்ட முதல் தமிழ்த் திரைப்படமாகும். 1964 இல் இதே போன்ற இரண்டாவது படம் பூம்புகார் என்ற பெயரில் வெளியானது. பத்தினி என்ற சிங்களத் திரைப்படம் 5 மே 2016 அன்று இலங்கையில் வெளியானது.  கண்ணகியின் பாத்திரத்தில் பூஜா உமாசங்கர் நடித்தார். 1990 களின் முற்பகுதியில் தூர்தர்சனில் உபாசனா என்ற புகழ்பெற்ற தொலைக்காட்சித் தொடர் ஒளிபரப்பப்பட்டது. அது சிலப்பதிகாரம் மற்றும் மணிமேகலை ஆகிய இரட்டைக் காப்பியங்களை அடிப்படையாகக் கொண்டது.

சென்னை, மெரினா கடற்கரையில், சிலப்பதிகாரத்தின் காட்சியை சித்தரிக்கும் கண்ணகியின் உருவச் சிலை நிறுவப்பட்டது. இது போக்குவரத்திற்கு இடையூறாக இருப்பதாகக் கூறி 2001 திசம்பரில் அகற்றப்பட்டது  2006 சூனில் சிலை மீண்டும் நிறுவப்பட்டது.

## இதையும் பார்க்க
*ஆற்றுக்கால் பகவதி கோவில்
*இலங்கையில் கண்ணகி வழிபாடு
*மங்கலதேவி கண்ணகி கோவில்

## மேற்கோள்கள்

### துணை நூற்கள்

* 
* 
* 
* 
* 
* 
* 
* 
* 
* 
* 

பகுப்பு:சிலப்பதிகாரக் கதைமாந்தர்கள்
பகுப்பு:இந்து பெண் தெய்வங்கள்
பகுப்பு:ஆவியர்
பகுப்பு:கண்ணகி